Taalbeleid: ‘Ystervuis tref Afrikaans’Graffiti op ‘n muur by die Universiteit van Pretoria tydens betogings oor die taalbeleid by dié universiteit in Februarie 2016 Foto: Verskaf Die Universiteit van Pretoria (UP) en die Universiteit van Stellenbosch (US) se besluite vandeesweek insake hul taalbeleid tref Afrikaans met ŉ ystervuis en lui eintlik op korter termyn die doodsklok vir Afrikaans as taal van onderrig en navorsing by dié instellings. Dit is die mening van die Afrikaanse Alumnivereniging (AAV) wat sowat 2 000 Afrikaanse alumni in die land verteenwoordig. “In albei gevalle, by UP en by US, word paaiende gerusstellings gebruik, maar dis vryblywend en niksseggend en bied geen waarborg vir ŉ vaste plek vir Afrikaans by die universiteite nie,” het prof. Jacques van der Elst, die AAV se woordvoerder, gesê. “By alle sogenaamde akademiese argumente rondom die voorkeur vir Engels as universele/ internasionale taal wat almal akademies sou verenig, is vrees vir politieke inmenging en afdreiging deur politieke faksies onder meer verdere dryfvere vir negatiewe besluitnemings oor Afrikaans. Argumente vir moedertaalonderrig, die voortbestaan van Afrikaanse skole en ŉ pleidooi vir meertaligheid is nie ter sprake nie.” Hy het gesê die EFF-leier op die UP-kampus is volgens mediaberigte matig tevrede met die besluitneming by UP, maar dit is duidelik dat ŉ minderheidsgroep soos die EFF met niks minder as die totale uitroeiing van Afrikaans tevrede sal wees nie: in die lesinglokaal, die raadsale en die koshuise. “Hulle sal nie huiwer om akademiese programme te ontwrig en om selfs spore van Afrikaans op gewelddadige wyse, ten koste van die nasionale belang wat Afrikaans ook vir Suid-Afrika inhou, uit te wis nie.” Volgens Van der Elst word Afrikaanse hoër onderwys onder dié omstandighede teruggeplaas in die skoot van die Afrikaanse gemeenskap. “Sonder om die kern van Afrikaans wat nog by sekere universiteite bestaan, te verwaarloos, is dit nodig dat private inisiatiewe soos Akademia van die Solidariteit Beweging vinnig verder ontwikkel word en dat Afrikaanse kapitaal na instellings soos Akademia herkanaliseer word. Die Afrikaanse gemeenskap moet kleiner verskille opsy skuif en gesamentlik verseker dat Afrikaans sy regmatige plek in die hoër onderwys behou,” het Van der Elst bygevoeg.